 NA BENSON MATHEKA MAAFISA wa Makavazi ya Kitaifa ya Kenya (NMK) waliajiri wafanya hewa 105 waliolipwa mshahara wa jumla ya Sh492 milioni kati ya 2016 na 2022, ripoti ya uchunguzi, ripoti ya Tume ya Maadili na Kupambana na Ufisadi (EACC) imeonyesha. Kulingana na ripoti hiyo, wafanya kazi hao walilipwa kati ya Sh88,0000 na Sh95,000 kwa mwezi ambazo waligawana na maafisa wa NMK katika njama ya kujipatia mali ya umma kinyume cha sheria. “Uchunguzi ulibaini zaidi kuwa wafanyakazi hao hewa walikuwa wakibaki na sehemu ya mshahara waliolipwa na kuwapa maafisa wa NMK sehemu ya mshahara wa kila mwezi,” inasema ripoti ya hivi punde ya EACC kuhusu kesi ilizowasilishwa kwa Mkurugenzi wa Mashtaka ya Umma (DPP). Kulingana na ripoti hiyo, lengo la maafisa hao lilikuwa ni kuwatumia wafanyakazi hao kupora mali ya umma. Ilifichua uozo zaidi katika shirika hilo kuhusu jinsi wafanyakazi hao feki walivyotumiwa na maafisa hao kuchukua mikopo kutoka tawi moja la Benki ya Kenya Commercial na kulipwa kati ya Sh100,000 na Sh200,000 pekee ya pesa walizokopa huku maafisa hao wakinufaika na mikopo hiyo. Ripoti ambayo haikutaja kiasi kilichokopwa na kila mmoja wa wafanyakazi hao iliongeza kuwa katika kipindi cha miaka sita, wafanyakazi hao hewa walitumiwa kufyonza Sh491,405,413 pesa za umma ikiwemo kulipwa kuinua mgongo cha asilimia 31 ya mshahara wa kila mwezi. Wafunguliwe mashtaka Tume iliwasilisha ripoti kwa afisi ya Mkurugenzi wa Mashtaka ya Umma mnamo Mei 5 2023 ikipendekeza kwamba washukiwa wafunguliwe mashtaka sita ya kupokea mali ya umma kinyume cha sheriai ya kupambana na ufisadi na uhalifu wa kiuchumi, mashtaka mawili ya kupanga njama ya kutenda uhalifu wa kiuchumi kinyume cha sheria ya kukabiliana na ufisadi na uhalifu wa kiuchumi ya 2003 na mashtaka mawili ya kutumia vibaya afisi zao kinyume cha sheria hiyo. Vile vile, EACC ilipendekeza maafisa waliohusika kufunguliwa mashtaka mawili kila mmoja ya kupata mali ya uhalifu kinyume na sheria ya mapato ya uhalifu na ulanguzi wa pesa ya mwaka wa 2009, shtaka moja la kulangua pesa na mashtaka mawili ya kuhusika na tabia mbaya ya kifedha kinyume na sehemu 197(1)(i) Ikisomwa pamoja na sehemu 199 ya Sheria ya Usimamizi wa pesa za Umma ya 2012. Afisa Mkuu Mtendaji wa EACC Twalib Mbarak alisema kwamba tume ilianzisha uchunguzi baada ya kupokea ripoti kwamba maafisa wa NMK walikuwa wameongeza wafanyakazi feki waliokuwa wakipokea mshahara kati ya Mei2016 na Aprili 2022. Afisi ya DPP haijatoa mwelekeo kuhusu mashtaka ambayo EACC imependekeza maafisa hao wafunguliwe. Aidha, ripoti ya tume haikutaja majina ya maafisa waliohusika na njama hiyo   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  